पौड़िऐं दे पैह्‌ले छत्ता दे मोड़ उप्पर पुजदे गै मेरे कन्नें च पच्छमी शास्त्रीय संगीत दी लैह्‌र टकराई, फ्ही नजर अद्धे खु’ल्ले दरोआजे चा कताबें उप्पर पेई। मिगी पता हा क किश चिरा दा मसेइया जी ने पैह्‌ले छत्ता आह्‌ला एह् सैट कुसै गी कराए उप्पर दित्ते दा ऐ। में किश झक्केआ फ्ही पोटें कन्नै दरोआजा ठ्होरेआ। कोई नेई बोल्लेआ। में दरोआजे गी पुल्ला ने’आ धिक्का देइयै कमरे अंदर कमरे च चली गेआ। इ’यां समझोआ कुसै घरा च नेई-कुसै लाईबरेरी दे कमरे च आई गेआं। कन्धें कन्नै लग्गी दियां उच्चियां लमारिआं कताबें कन्नै ठसा-ठस भरोची दियां हियां। में डूंह्‌गा साह् लेआ, कमरा कताबें दी उस खश्बो कन्नै भरोचे दा हा जेह्‌ड़ी मी निक्के होंदे कोला है बड़ी पसंद ही। इ’यां समझोंदा हा जियां जगह घट होने करी कताबां लमारिएं दे खान्नें चा बाह्‌र छालां मारा दियां होन। चमड़े दे मुट्टे-गद्देदार, भारी सोफे उप्पर, काली भारी ते लिश्कनी लक्कड़ी दे मेजा ते तरपाई दे उप्पर-इत्थूं तगर जे फर्श उप्पर बिशे दे कलीन उप्पर बी कताबां ते रसाले खिल्लरे दे हे। इन्दे चा किन्नियां गै कताबां खु’ल्ली दियां हियां, जि’यां कोई इक्कै बेल्लै सारियां कताबां किट्ठियां पढ़ने दी कोशश करा करदा होऐ। प्यानो दे संगीत दियां लैह्‌रां-कोने चा बड्डे नेह् रिकार्ड प्लेयर चा आवा करदियां हियां। किन्नै गै रिकार्ड ताहीं-तोआहीं पेदे हे। पिच्छें आह्‌ली इक लमारी दे चार-पंज खान्ने रिकार्डें ते टेपें कन्नै भरोचे दे हे।